b'\n_START_ARTICLE_\nVy\xc5\xa1nij Volo\xc4\x8dioko vandens sistema\n_START_PARAGRAPH_\nVy\xc5\xa1nij Volo\xc4\x8dioko vandens sistema (rus. \xd0\x92\xd1\x8b\xd1\x88\xd0\xbd\xd0\xb5\xd0\xb2\xd0\xbe\xd0\xbb\xd0\xbe\xd1\x86\xd0\xba\xd0\xb0\xd1\x8f \xd0\xb2\xd0\xbe\xd0\xb4\xd0\xbd\xd0\xb0\xd1\x8f \xd1\x81\xd0\xb8\xd1\x81\xd1\x82\xd0\xb5\xd0\xbc\xd0\xb0)\xc2\xa0\xe2\x80\x93 vandens keli\xc5\xb3 mazgas Rusijoje, jungia Volgos ir Baltijos j\xc5\xabros baseinus. Prasideda Tver\xc4\x97s srityje, Vy\xc5\xa1nij Volo\xc4\x8dioko apylink\xc4\x97se, baigiasi Sankt Peterburge. Sistema prad\xc4\x97ta statyti 1703\xc2\xa0m., Petro I-ojo nurodymu. Tai buvo pirmasis Rusijoje laivybinis kanalas. Jis sudarytas buvusiose laiv\xc5\xb3 pervalkos vietose. Sistema pl\xc4\x97tota iki XIX a. vid.\xc2\xa0\xe2\x80\x93 per j\xc4\x85 vyko pagrindiniai krovininiai mar\xc5\xa1rutai tarp Maskvos ir Peterburgo. V\xc4\x97liau nutiesus gele\xc5\xbeinkel\xc4\xaf ir i\xc5\xa1kasus Volgos\xe2\x80\x93Baltijos vandens keli\xc4\x85, Vy\xc5\xa1nij Volo\xc4\x8dioko vandens sistema prarado reik\xc5\xa1m\xc4\x99. Krovininiai laivai nustojo plaukioti apie 1890\xc2\xa0m., ta\xc4\x8diau kur\xc4\xaf laik\xc4\x85 kanalai naudoti mi\xc5\xa1ko plukdymui, v\xc4\x97liau ir turizmui._NEWLINE_\xc4\xae Vy\xc5\xa1nij Volo\xc4\x8dioko vandens sistem\xc4\x85 patenka Tvercos up\xc4\x97, Vy\xc5\xa1nij Volo\xc4\x8dioko vandenskyros kanalas, Cna up\xc4\x97, Mstino e\xc5\xbeeras, Mstos up\xc4\x97, Sivers\xc5\xb3, Vi\xc5\xa1eros kanalai, Volchovo up\xc4\x97, Ladogos apeinamasis kanalas, Nevos up\xc4\x97.'